
	                                            ΔΕΛΤΙΟ ΤΥΠΟΥ
Λήξη 30ης Συνάντησης Νέων Άρδας 2026



Έπεσε η αυλαία της 30ής επετειακής Συνάντησης Νέων Άρδας 2026, που πραγματοποιήθηκε από τις 30 Ιουλίου έως τις 2 Αυγούστου στις Καστανιές Ορεστιάδας.
Τριάντα χρόνια μετά την πρώτη διοργάνωση, ο Άρδας παραμένει ένας σημαντικός θεσμός για την Ορεστιάδα και τον Έβρο. Ένας θεσμός που συνδέθηκε διαχρονικά με τη μουσική και τον πολιτισμό, αλλά και με τη νεολαία, την ψυχαγωγία, τη συμμετοχή και τη δημιουργία ενός ξεχωριστού χώρου συνάντησης ανθρώπων διαφορετικών ηλικιών και ενδιαφερόντων. Ένας θεσμός τριών δεκαετιών που συνεχίζει να εξελίσσεται και να κοιτάζει μπροστά.
Η φετινή επετειακή διοργάνωση αποτέλεσε μια ευκαιρία να τιμηθεί αυτή η μακρόχρονη διαδρομή, αλλά και να αναδειχθεί η σύγχρονη ταυτότητα του Φεστιβάλ. Για τέσσερις ημέρες, ο Άρδας φιλοξένησε ένα πλούσιο πρόγραμμα που συνδύασε τη μουσική, τον αθλητισμό, τις υπαίθριες και βιωματικές δράσεις, το παιχνίδι, τη δημιουργικότητα και την κοινωνική ευαισθητοποίηση.

Στην Κεντρική Σκηνή παρουσιάστηκε ένα πολυσυλλεκτικό μουσικό πρόγραμμα, ενώ παράλληλα οι επισκέπτες είχαν τη δυνατότητα να συμμετάσχουν σε δεκάδες δραστηριότητες και εμπειρίες, όπως μαθήματα ιππασίας από την Garel Horses, canoe από την Trekking Global, το Λούνα Παρκ 4x4 από το Action Club Έβρου, beach volley από τον Αθλητικό Σύλλογο Ορεστιάδας, catchball από την Ιφιγένεια Ορεστιάδας, το 3on3 Ardasball από τον Σύνδεσμο Διαιτητών Καλαθοσφαίρισης Θράκης, καθώς και τα ιδιαίτερα δημοφιλή Παιχνίδια Χωρίς Σύνορα – Survivor Games, προσφέροντας μοναδικές στιγμές ψυχαγωγίας σε μικρούς και μεγάλους.
Ξεχωριστή θέση στο πρόγραμμα είχε ο 9ος Παραποτάμιος Δρόμος Άρδα, που πραγματοποιήθηκε από τον Σύλλογο Δρομέων Ορεστιάδας σε συνδιοργάνωση με τον Δήμο Ορεστιάδας, ενώ το Ardas Graffiti Fest πρόσθεσε μία ακόμη δημιουργική διάσταση στη φετινή διοργάνωση.
Παράλληλα, μέσα από τις δράσεις ενημέρωσης και ευαισθητοποίησης του ΕΟΠΑΕ για την πρόληψη και την αντιμετώπιση των εξαρτήσεων και των εξαρτητικών συμπεριφορών, αναδείχθηκε και η κοινωνική διάσταση του Φεστιβάλ, με μηνύματα που αφορούν τη νέα γενιά και την κοινωνία συνολικά.
Σημαντική ήταν η συμμετοχή φορέων, συλλόγων, ομάδων και ανθρώπων της περιοχής, που με τη δράση και την παρουσία τους συνέβαλαν στη διαμόρφωση του φετινού προγράμματος. Η συμμετοχή αυτή αποτελεί μία από τις σημαντικότερες εκφράσεις του θεσμού, καθώς αναδεικνύει τη δύναμη της συνεργασίας, της συμμετοχής και της δημιουργικής έκφρασης της τοπικής κοινωνίας.
Η τελευταία ημέρα της επετειακής διοργάνωσης ολοκληρώθηκε με μουσική, ρυθμό και ένα εντυπωσιακό Drone Light Show, κατά το οποίο εκατοντάδες drones φώτισαν τον ουρανό του Άρδα, προσφέροντας ένα μοναδικό θέαμα και έναν ξεχωριστό επίλογο στη φετινή γιορτή.
Η ολοκλήρωση της επετειακής διοργάνωσης αποτελεί ταυτόχρονα έναν απολογισμό αλλά και μια νέα αφετηρία. Τα τριάντα χρόνια αποτελούν μια πολύτιμη παρακαταθήκη και επιβεβαιώνουν ότι ο Άρδας παραμένει ένας ζωντανός θεσμός, που εξελίσσεται διατηρώντας τον ιδιαίτερο χαρακτήρα του και ανανεώνοντας διαρκώς τη σχέση του με το κοινό και ιδιαίτερα με τη νέα γενιά.
Η αξία ενός θεσμού δεν μετριέται μόνο από τη διάρκειά του, αλλά από την ικανότητά του να εμπνέει, να εξελίσσεται και να δημιουργεί νέες εμπειρίες. Και φέτος, η μουσική, ο πολιτισμός, ο αθλητισμός και η συμμετοχή συναντήθηκαν στις όχθες του Άρδα, συνεχίζοντας μια διαδρομή που έχει πλέον τη δική της ξεχωριστή θέση στη συλλογική μνήμη της περιοχής.
Ο Δήμος Ορεστιάδας εκφράζει τις θερμές του ευχαριστίες σε όλους όσοι συνέβαλαν στην επιτυχημένη πραγματοποίηση της 30ής επετειακής Συνάντησης Νέων Άρδας 2026.
Ευχαριστεί τους καλλιτέχνες, τους συνεργάτες, τους φορείς, τους συλλόγους, τις ομάδες, τους εθελοντές, τους επαγγελματίες και όλους όσοι εργάστηκαν με αφοσίωση για την υλοποίηση της διοργάνωσης.
Ιδιαίτερες ευχαριστίες απευθύνονται στον Σύλλογο Δρομέων Ορεστιάδας, στην Garel Horses, στην Trekking Global, στο Action Club Έβρου, στον Αθλητικό Σύλλογο Ορεστιάδας, στην Ιφιγένεια Ορεστιάδας, στον Σύνδεσμο Διαιτητών Καλαθοσφαίρισης Θράκης, στο Αθλητικό Κέντρο Δύναμη Διδυμοτείχου, στον ΕΟΠΑΕ, στους δημιουργούς του Ardas Graffiti Fest, καθώς και σε όλους όσοι συνέβαλαν στην πραγματοποίηση των παράλληλων δράσεων του Φεστιβάλ.
Θερμές ευχαριστίες απευθύνονται επίσης στο ΚΤΕΛ Έβρου για τη συμβολή του στη μετακίνηση των επισκεπτών, στο Δημοτικό Συμβούλιο Νέων για την ενεργή συμμετοχή του, στον Ελληνικό Ερυθρό Σταυρό, στις Ένοπλες Δυνάμεις, στην Ελληνική Αστυνομία και στο Πυροσβεστικό Σώμα για την πολύτιμη παρουσία, τη διαρκή υποστήριξη και τη συμβολή τους στην ασφαλή και άρτια διεξαγωγή της διοργάνωσης.
Ιδιαίτερες ευχαριστίες εκφράζονται προς το Υπουργείο Πολιτισμού για την οικονομική ενίσχυση και την αιγίδα της διοργάνωσης.
Ο Δήμος Ορεστιάδας ευχαριστεί επίσης τους χορηγούς Βεργίνα, Green Cola, Super Market Ριζόγλου, Padron, KM Advertising και Cava Dionysos για την πολύτιμη στήριξή τους, καθώς και τους Χορηγούς Επικοινωνίας ΕΡΤ3, ΕΡΤ Ορεστιάδας, τη Δημοτική Ραδιοτηλεόραση Ορεστιάδας και όλους τους υπόλοιπους χορηγούς επικοινωνίας που συνέβαλαν ουσιαστικά στην προβολή της διοργάνωσης.
Πάνω απ' όλα, ο Δήμος Ορεστιάδας ευχαριστεί το κοινό και ιδιαίτερα τη νεολαία που βρέθηκαν στον Άρδα, συμμετείχαν στις εκδηλώσεις και έδωσαν με την παρουσία, τον ενθουσιασμό και την ενέργειά τους περιεχόμενο και ζωή στη φετινή επετειακή συνάντηση.
Με σεβασμό στην ιστορία του, με παρακαταθήκη την εμπειρία τριών δεκαετιών και με διάθεση για ανανέωση και εξέλιξη, ο θεσμός συνεχίζει να αποτελεί έναν χώρο όπου η μουσική, ο πολιτισμός, η φύση και οι άνθρωποι συναντιούνται.
Η αυλαία της επετειακής 30ής Συνάντησης Νέων Άρδας έπεσε. Η πορεία, όμως, ενός θεσμού τριών δεκαετιών συνεχίζεται με το ίδιο όραμα και την ίδια δυναμική.
Ραντεβού στην 31η Συνάντηση Νέων Άρδας το 2027.

